Paterna estrena demà el nou Himne a la Cordà durant els actes de clausura de la IV Trobada del Foc
27/05/2016

# Paterna estrena demà el nou Himne a la Cordà durant els actes de clausura de la IV Trobada del Foc

[![L'Alcaldessa en funcions de Paterna, Núria Campos i la regidora de Tradicions, Cultura i Foc, Paqui Periche durant el lliurament al Cronista Oficial de la Vila de Paterna, Camilo Segura i a la Federació Interpenyes de Paterna](/images/noticias/2016/05/nuevo-himno.jpg)](/images/noticias/2016/05/nuevo-himno.jpg)

27.05.2016

L'Alcaldessa en funcions de Paterna, Núria Campos i la regidora de Tradicions, Cultura i Foc, Paqui Periche han donat hui la versió original del nou Himne Oficial de la Cordà al Cronista Oficial de la Vila de Paterna, Camilo Segura i la Federació Interpenyes de Paterna

La nova versió de l'Himne Oficial de la Cordà sonarà demà a Paterna durant els actes de la IV Trobada del Foc que organitza la Federació Interpenyes de Paterna aquest cap de setmana en el Parc Central.

Aquest mateix matí, l'Alcaldessa en funcions de Paterna, Núria Campos i la regidora de Tradicions, Cultura i Foc, Paqui Periche han fet lliurament al Cronista Oficial de la Vila de Paterna, Camilo Segura i a la Federació Interpenyes de Paterna de la versió original i actualitzada de l'Himne Oficial de la Cordà, una nova composició que garantix la igualtat de gènere en la lletra que conforma aquesta peça musical en honor a la cultura del foc i a la figura dels tiradors i tiradores.

El Cronista de la Vila registrarà per escrit l'existència i lliurament d'aquest nou himne que seguix portant per títol ‘Foc, Foc i Foc’ i que passarà a formar part de l'inventari del patrimoni cultural i festiu de Paterna i que sonarà a partir d'ara a Paterna en tots els actes oficials relacionats amb la pólvora i el foc en substitució de l'anterior, que va ser estrenat el 31 de juliol de 1993 en un concert extraordinari realitzat a la Plaça del Poble de Paterna.

El nou himne va ser gravat a l'Auditori Antonio Cabeza de Paterna el passat 29 d'abril amb la col•laboració de la Banda Simfònica del Centre Musical Paternense, que s'ha encarregat de la música, i de Francisco Codert, reconegut músic paternero i membre de la banda, que ha posat la veu a la nova lletra de l'himne.

La nova peça manté la mateixa música i els canvis solament afecten a la lletra, intercanviant les paraules “homens” per “poble”, cadascuna de les tres vegades que en les quals apareix en l'himne, juntament amb l'ajust dels temps verbals necessaris.

La nova versió, impulsada per l'actual equip de govern amb la conformitat dels seus autors, el compositor paternero Pablo Sánchez Torrella i el Coeter Major emèrit, Pepín Damián, permetrà que la composició, composta fa 23 anys, s'adapti a la nova realitat de gènere que viu la Cordà, que en la seva passada edició va comptar amb un 20% de participació femenina.